ï»¿Paka na Panya

Hapo zamani za kale, paka na panya  walikuwa marafiki. Walifanya kazi na  kucheza pamoja.  Walioana na kuishi kwa furaha.  
Siku moja, panya walisema kwa hofu,  "Baadhi ya jamaa zetu wamepotea."  "Sijamwona mjomba kwa muda,"  mmoja alisema.  "Sijamwona shangazi," alisema  mwingine.  "Dadangu hayuko," alisema wa tatu.  "Kakangu yuko wapi?" aliuliza wa nne.  
Panya mmoja mzee alitikisa kichwa  chake kwa huzuni akasema, "Marafiki  wapendwa, nina habari mbaya. Paka  wanatula. Ni lazima tuwe waangalifu.  Hivi karibuni watatula sisi sote."  
Panya waliingiwa na woga mwingi.  Panya wa kike waliwaambia watoto  wao, "Msiende nje. Kuweni waangalifu  paka wasije wakawashika."  
Panya wote walikuwa waangalifu  sasa.  Walikaa katika mashimo yao na wala  hawakwenda nje.  
Sasa paka walikuwa na wasiwasi pia.  Walisema, "Je, panya wote  wamekwenda wapi? Tunahisi njaa na  hatuna chochote cha kula."  "Wamejificha," paka mkubwa alisema.  "Tunawezaje kuwakamata?"  
Paka mwingine alisema, "Tutawauliza  tupange ndoa kati yao nasi. Sherehe  ya harusi itawaleta panya pamoja.  Nasi tutawashika wote wakati mmoja  tuwale!"  "Hilo ni wazo zuri sana," paka  walisema.  
Basi, paka waliwatuma wazee wao  kwenda kuwaona panya.  "Tungependa tuwe na ndoa kati ya  mmoja wa binti zenu na mmoja wa  wavulana wetu," paka wazee  waliwaambia panya.  
Panya walisema, "Hatuwaamini.  Mnataka kutula tu."  Paka walijibu, "La! Sisi ni waaminifu na  wenye mioyo safi. Tunataka tuwe  marafiki. Hapo zamani wengine wetu  waliwala, lakini hilo halifanyiki tena.  Hatutawahi kuwala tena."  
Panya walipowatazama paka, waliona  kuwa wote walikuwa wakitabasamu.  "Tumekubali ndoa ifanyike kati ya  mmoja wa binti zetu na mmoja wa  mvulana wenu," panya walisema.  
Paka walienda nyumbani kwa furaha.  "Siku ya harusi itakuwa nzuri sana,"  walisema huku wakilamba midomo  yao.  
Siku ya harusi, panya walikuwa bado  na wasiwasi mwingi. "Kaeni karibu na  mashimo yenu," waliwaonya wanao.  "Tazameni, paka wanakuja. Iwapo  watakuwa wazuri kwetu, tutakuwa  wazuri kwao. Lakini wakijaribu kutula,  tutakuwa tayari kutoroka."  
Paka walitokezea barabarani  wakiimba wimbo wa harusi.  
"Je, unayasikia maneno ya wimbo huo  wanaoimba?" Panya mzee alimwuliza  panya mchanga.  "Ndiyo," panya mchanga alijibu.  Wimbo ulisema, "Washikeni muwale  wote! Washikeni muwale wote!"  
"Basi ni lazima tuimbe pia," alisema  panya mzee.  Akaanza kuimba, "Kimbieni panya,  kimbieni! Kimbieni panya, kimbieni!"  Panya wote waliruka ndani ya  mashimo yao wakajificha.  
Paka waliwasili wakaulizana, "Je, yuko  wapi Bi. Harusi?"  Panya mzee alichomoza kichwa chake  kutoka shimoni akawajibu, "Tumepata  funzo. Maadui zako wakijifanya kuwa  marafiki, ni lazima uwe tayari  kutoroka."  

You are free to download, copy, translate or adapt this story and use the illustrations as long as you attribute in the following way:  Paka na Panya  Author - Merga Debelo and Elizabeth Laird  Translation - Susan Kavaya  Illustration -  Language - Kiswahili  Level - Longer paragraphs  Â© African Storybook Initiative 2016  Creative Commons: Attribution 4.0  Source www.africanstorybook.org  Original source www.ethiopianfolktales.com 

Question: Nani walikuwa marafiki
Answer: Paka na panya